Πορκία (αδελφή του Κάτωνα του Νεότερου)

Η Πορκία η Πρεσβύτερη, λατιν.: Porcia (πριν από το 95 π.Χ. - 46/45 π.Χ.), ήταν κόρη τού Μάρκου Πόρκιου Κάτωνα και της Λιβίας Δρούσας. Ανιψιά της ήταν η Πορκία η Νεότερη.

 Βιογραφία 

 Πρώιμη ζωή 
Ήταν η μεγαλύτερη αδελφή τού Μ. Π. Κάτωνα τού Νεότερου και η μικρότερη ετεροθαλής αδελφή: της Σερβηλίας της Πρεσβύτερης, της Σερβηλίας της Νεότερης και τού Γναίου Σερουίλιου Καιπίωνα. Μετά το τέλος των γονιών της, έζησε με όλα τα αδέλφια της στο σπίτι τού θείου τους Μάρκου Λίβιου Δρούσου μέχρι τη δολοφονία του το 91 π.Χ.

 Οικογένεια 
Παντρεύτηκε τον Λεύκιο Δομίτιο Αηνόβαρβο V, ο οποίος ήταν ύπατος το 54 π.Χ. και σύμμαχος τού αδελφού της Κάτωνα. Απέκτησαν έναν γιο, που ονομαζόταν Γναίος Δομίτιος Aηνόβαρβος VI. Μάλλον είχαν επίσης έναν άλλο γιο, που δόθηκε σε υιοθεσία σε κάποιον Ατίλιο Σεράνο.

Ο Μάρκος Τύλλιος Κικέρων αναφέρει ότι η Πορκία η Πρεσβύτερη και ο σύζυγός της ήταν στη Νάπολη το 49 π.Χ., όταν ο σύζυγός της πολιορκήθηκε στο Κονφίνιον (Corfinium) από τον Ιούλιο Καίσαρα.Cic., ad Att. IX 3. Το 48 π.Χ. η Πορκία η Πρεσβύτερη έχασε τον σύζυγό της στη μάχη των Φαρσάλων. Η Πορκία απεβίωσε προς τα τέλη τού 46 π.Χ. έως τις αρχές τού 45 π.Χ. Ο επικήδειος λόγος της εκφωνήθηκε από τον Κικέρωνα, ο οποίος επαίνεσε πολύ τις αρετές της.Plut., Cat. 1, 41; Cic., ad Att. XIII 37, 48.

 Δείτε επίσης 
 Γένος Πορκίων

 Βιβλιογραφικές αναφορές 

Κατηγορία:Ρωμαίες γυναίκες